И г1уллакх нисделла ши-кхо бутт баьлча, Эвтара, Ахьмад волчу хьошалг1а веара кхоъ вевзаш воцу стаг. Царна юкъахь цхьаъ-Таркхойн Шовхал вара. Амма Шовхална цахаьара х1усамда дукха хан йоццуш ша волчохь хилла волу Ахьмад вуй. Цу хенахь цуьнга Эвтархойн Ахьмада цааьллера ша имам Шемалан наиб ву. Шен ц1е Нохчийчохь а, Дагестанехь к1езиг евза аьлла хеташ вацара иза. «Диканна дуьхьал-дика дар-х1ораннен а декхар ду, – ойла йора Эвтархойн Ахьмада. Ахь соьца лелийначу г1иллакхе хьаьжна ца 1аш, ас эца ма-веззара т1еоьцур ву хьо. Дика г1иллакх ду ламанхойн: шен х1усаме хьаша веанехь салам-маршалла а делла, цунна ларам бар, цуьнан г1уллакхе хьажар».